**Referat af IF-klubbens generalforsamling den 22. marts 2017 i Sejlklubben Greve Strand**

Til stede var 19 medlemmer med tilhørende gæster i alt ca. 30 personer.

Inden generalforsamlingen var der traditionen tro samvær og spisning (skipper på D 34 ”SLAM”, Allan Jensen, var aftenens fortrinlige kok). Derefter fulgte Magnus Reitzel (D 109) med et foredrag om en gennemgribende renovering af sin IF’er. Han ledsagede foredraget med en fin billedserie, der gav et godt indtryk af det store arbejde, som ligger i at hive alt ud og begynde forfra med at bringe apteringen ”up to date”.

Herefter gik vi over til generalforsamlingen (gf.)

**1. Valg af dirigent**

Preben Lerche (D 69)blev valgt, og han konstaterede, at gf. var indkaldt rettidigt, men at endelig dagsorden med forslag ikke var fremlagt på hjemmesiden, som den skulle iflg. vedtægterne. Gf. var derfor ikke lovligt indkaldt. Dirigenten bemærkede, at det ikke var første gang, at bestyrelsen ikke havde fulgt vedtægterne vedr. gf. Han bad forsamlingen om at godtage, at den skriftlige foreløbige dagsorden, som var tilgået alle medlemmer med post ultimo januar (dog uden forslag, som således ikke var tilgået medlemmerne), var en erstatning for den manglende dagsorden på hjemmesiden, således at gf. var lovlig.

Det godtog forsamlingen, og gf. kunne herefter begynde.

**2. Valg af referent**

Bo Garny blev valgt

**3. Valg af stemmetællere**

Bent Bøsling og Nils Hofmann blev valgt

**4. Formandens beretning (findes andetsteds)**

Formandens beretning blev kommenteret:

Der blev efterlyst endelig dato for tilmelding til DM i Præstø. Formanden svarede, at han havde bedt Præstø om en ny udmelding, idet den første lå alt for tidligt, nemlig 1. april. Vi ønskede mindst en måned mere. Og vi ønskede også tilmeldingsformular tilsendt. Der forelå ikke noget svar fra Præstø på det for nuværende. Dirigenten konkluderede, at bestyrelsen skulle presse Præstø for et svar på dato og tilmelding.

Der blev også spurgt til, hvordan Præstø vil forholde sig, hvis vi bliver færre end 15 både, og dermed ikke kan afholde et DM-stævne. Formanden svarede, at vi går efter at blive mindst 15, og hvis vi bliver færre må det være op til Præstø, om de vil afholde et stævne alligevel.

Der blev spurgt til sejladsområdet i Præstø. Det bliver holdt på fjorden, hvor forholdene for kapsejlads er optimale, svarede formanden.

Herefter blev beretningen godkendt.

**5. Fremlæggelse af regnskab til godkendelse**

Kassereren, Bo Garny, kunne oplyse, at klubben d.d. havde 109 medlemmer. Heraf var 5 Marieholm 26- ejere og 10 var gaster eller såkaldte venner. Sidste år ved samme tid var medlemstallet 106. Kassereren regnede med, at ca. 10-15 nye medlemmer ville komme til i løbet af året, således at tallet vil blive små 120.

Herefter blev regnskabet gennemgået og godkendt af forsamlingen

Kassereren benyttede lejligheden til at takke den afgående revisor, Johnny Puggaard (D 20), for hans store hjælp med at opstille et regnskabsprogram, der var nemt at arbejde i for en kasserer. Som tak havde klubben givet tre gode flasker til Johnny.

**6. Behandling af indkomne forslag**

Magnus Reitzel havde indsendt et forslag til bestyrelsen om ændring af klassereglerne, så det blev tilladt at fjerne hynder under kapsejlads.

Dirigenten afviste forslaget jvnf. pkt. 1, og henviste det til punktet eventuelt, hvor intet som bekendt kunne besluttes, og bestyrelsen kunne ikke forpligtes. Dog kunne forsamlingen her tilkendegive, om det var noget, som forsamlingen syntes om.

**7. Valg af bestyrelsesmedlemmer**

**a. Kasserer**

Bo Garny blev valgt

**b. 2 bestyrelsesmedlemmer (ulige år)**

Kay Nylander blev valgt samt to nye Claus Eskildsen (D 9) og Bjarne Pedersen (D 254)

**c. Valg af revisor**

Ny revisor, Frank Have (gast på D 286), blev valgt

**8. Fremlæggelse af forslag til budget samt fastsættelse af kontingent**

Kassereren fremlagde budgettet og gjorde opmærksom på, at bestyrelsen havde besluttet, at fremover vil kontingentopkrævningen foregå pr. mail. Herved ville klubben spare ca. 2.000 kr. i porto, giroblanketter og kuverter. Bestyrelsen foreslog, at kontingentet fortsatte uforandret med 250,- kr.

Karen (D 177) åbnede for en god og lang drøftelse af investering i en bedre fungerende hjemmeside, idet hun syntes, at det ikke af budgettet fremgik, at der var sat penge af til det, og at det burde der være. Bestyrelsen medgav, at deri havde hun ret, og at den arbejdede på at få hjælp udefra til hjemmesiden, men at bestyrelsen for nuværende ikke havde noget overblik over, hvad det kostede. Priser blev nævnt af forsamlingen fra totusinde til mere end titusinde kroner alt afhængig af hjemmesidens udformning og behovet for professionel hjælp.

Herefter kom mange forslag på bordet, bl.a. gjorde Carsten Scheel (D 44 og D 135) opmærksom på, at Dansk Sejlunion yder tilskud til klasseorganisationer som IF-klubben, og at vi burde søge om økonomisk tilskud derfra til netop en sådan opgave som oprettelse af en hjemmeside. Deri var Preben Lerche (som medlem) enig og opfordrede samtidig klubbens webmaster, Magnus, til sammen med klubbens nyvalgte bestyrelsesmedlem, Claus Eskildsen, der har erfaring med hjemmesider, at arbejde videre med at få overblik over mulige løsninger.

Arvid (D 266) foreslog kontingentforhøjelse til 300 kr. for at dække denne merudgift til ny hjemmeside. Bestyrelsen fastholdt de 250 kr. med henvisning til, at klubben har pengene, og at bestyrelsen afventede, hvilke løsninger der vil dukke op således, at den på næste gf. med større sikkerhed kunne fremlægge behovet for en evt. kontingentforhøjelse. Allan (D34) gjorde opmærksom på, at det kontingent vi vedtog nu, var kontingentet for 2018. En evt. forhøjelse på næste gf. ville således først slå igennem i 2019.

Forsamlingen vedtog, at kontingentet fortsætter uforandret med kr. 250,- (5 for og 2 imod), og dirigenten opfordrede samtidig bestyrelsen til at være opmærksom på Carsten Scheels forslag om at søge tilskud fra Dansk Sejlunion.

Kassereren efterlyste en beløbsramme til budgettet, som generalforsamlingen kunne godkende til brug for oprettelse af en hjemmeside. Dirigenten foreslog ud fra drøftelserne et beløb på 6.000 kr., og det blev vedtaget.

**9. Eventuelt**

Forsamlingen drøftede Magnus Reitzels forslag om hynder eller ikke i båden under kapsejlads. Formanden bad om en tilkendegivelse på baggrund af diverse indlæg for og imod. Det viste sig her, at der var stemning for, at hynderne kunne tages i land under kapsejlads, og det samme gjaldt komfuret. Dirigenten gjorde opmærksom på, at under punktet ”Eventuelt” kan intet besluttes, og herved blev det.

Hermed sluttede en livlig generalforsamling

Bo Garny Preben Lerche referent dirigent